Man gee homself oor ná 15-jarige se skietdoodBetogers Dinsdag by die vragmotor se wrak. Foto: Verskaf ŉ 46-jarige man het homself aan die polisie oorgegee nadat ŉ 15-jarige seun Dinsdagoggend tydens ŉ gewelddadige betoging in Lichtenburg in Noordwes doodgeskiet is. Brig. Sabata Mokgwabone, provinsiale polisiewoordvoerder, het bevestig die man het homself omstreeks 22:00 in die teenwoordigheid van sy prokureur oorgegee. Mokgwabone het gesê die man sal na verwagting Donderdag in die Lichtenburg-landdroshof op ŉ aanklag van moord en twee aanklagte van poging tot moord verskyn. Peet du Plessis, die man se regsverteenwoordiger, het Woensdag aan Maroela Media gesê sy kliënt, ŉ inwoner wat buite die dorp bly en in die boubedryf is, is in aanhouding by die Lichtenburg-polisie. “Ek kan nie te veel oor die voorval uitbrei nie, aangesien dit sub judice is. Ons gaan probeer dat hy vandag [Woensdag] in die hof verskyn om sy kant van die saak te stel, maar het ingestem om die polisie tyd te gun om hul aanvanklike ondersoek te doen,” het Du Plessis gesê. Die man se naam mag nie bekend gemaak word alvorens hy in die hof verskyn het nie. Volgens onbevestigde gerugte is die man se voertuig glo met klippe bestook en het hy skote afgevuur om homself en sy kind te verdedig. Die polisie het intussen die 15-jarige seun as Spencer Tshukudu van Blydeville geïdentifiseer. Maroela Media het vroeër berig Tshukudu, vermoedelik een van die betogers, is Dinsdag omstreeks 08:00 op die Boikhutso/Lichtenburg-pad geskiet. “Die bestuurder van ŉ wit voertuig het naby Shukran op betogers geskiet en die seun noodlottig gewond. Twee mense, onderskeidelik 17 en 20 jaar oud, is gewond en na ŉ hospitaal geneem,” het Mokgwabone toe gesê. Die voorval volg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor aan die brand gesteek het. Die inwoners betoog glo oor ŉ tekort aan dienslewering en bewerings van korrupsie in die munisipaliteit. Die spanning in die dorp het vererger nadat nuus oor die seun se dood versprei het. Van die paaie is steeds vir verkeer gesluit en motoriste moet van alternatiewe roetes gebruik maak. Lt.genl. Baile Motswenyane, provinsiale polisiekommissaris, het die dade van openbare geweld veroordeel en die publiek versoek om nie eiendom te beskadig of reg in eie hande te neem nie. “Ons versoek lede van die gemeenskap om kalm te bly en die polisie toe te laat om albei voorvalle te ondersoek. Ons wil dit ook duidelik maak dat geen geweld geduld sal word nie. Die polisie sal nie huiwer om teen enige persoon op te tree wat nie die wette van die land respekteer nie,” het Motswenyane gesê.